ฐานะการเงินและผลการดำเนินงาน

 งบการเงิน 

ผู้สอบบัญชีและนโยบายบัญชีที่สำคัญ

  ผู้สอบบัญชีสำหรับงบการเงินของบริษัทฯ ในปี 2549 คือ นางวิไลรัตน์ โรจน์นครินทร์
  ผู้สอบบัญชีรับอนุญาตเลขที่ 3104 บริษัท สำนักงานสอบบัญี ดี ไอ เอ จำกัด

สรุปรายงานการตรวจสอบของผู้ตรวจสอบบัญชี มีดังนี้

  รายงานของผู้สอบบัญชี ปี 2549 ตรวจสอบโดย บริษัท สำนักงานสอบบัญชี ดี ไอ เอ จำกัด
  ได้แสดงความเห็นในรายงานผู้สอบบัญชีว่า

  “ข้าพเจ้าได้ตรวจสอบงบดุล ณ วันที่ 31 ธันวาคม 2549 งบกำไรขาดทุน
  งบแสดงการเปลี่ยนแปลงในส่วนของผู้ถือหุ้น และงบกระแสเงินสด
  สำหรับปีสิ้นสุดวันเดียวกันของบริษัท สยามเจเนอรัลแฟคตอริ่ง จำกัด (มหาชน)
  ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
  ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
  งบการเงินสำหรับปีสิ้นสุดวันที่ 31 ธันวาคม 2548 ของบริษัท สยามเจเนอรัลแฟคตอริ่ง จำกัด
  (มหาชน) ที่แสดงเปรียบเทียบตรวจสอบโดยผู้สอบบัญชีอื่น ตามรายงานลงวันที่ 27 กุมภาพันธ์
  2549 โดยแสดงความเห็นอย่างไม่มีเงื่อนไขแต่ให้ข้อสังเกตเกี่ยวกับการที่บริษัทฯ
  ได้กู้ยืมเงินจากบริษัทแห่งหนึ่ง
  ซึ่งจดทะเบียนในตลาดหลักทรัพย์แห่งประเทศไทยในรูปตั๋วสัญญาใช้เงิน
  และในช่วงเดียวกันบริษัทฯได้ปล่อยกู้ให้แก่บริษัทอื่นหลายแห่ง
  บริษัทฯมีการป้องกันความเสี่ยงโดยมีสัญญาชำระเงินตามตั๋วสัญญาใช้เงินดังกล่าวซึ่งระบุให้บริษัทฯสามารถโอนสิทธิเรียกร้องที่มีอยู่เหนือลูกหนี้ใด
  ๆ ให้แก่ผู้ให้กู้เพื่อชำระหนี้ได้ และตั๋วสัญญาใช้เงินดังกล่าวสามารถเปลี่ยนมือได้
  ดังนั้นผลกระทบของรายการดังกล่าวจึงขึ้นอยู่กับการที่ผู้ให้กู้จะยอมรับการโอนสิทธิเรียกร้องในลูกหนี้ใด
  ๆ จากบริษัทฯ เพื่อชำระหนี้และการปฏิบัติตามสัญญาของทุก ๆ ฝ่าย

  ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
  ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า
  งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
  การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
  การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
  ซึ่งผู้บริหารเป็นผู้จัดทำขึ้น
  ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
  ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

  ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2549
  ผลการดำเนินงานและกระแสเงินสด สำหรับปีสิ้นสุดวันเดียวกันของบริษัท
  สยามเจเนอรัลแฟคตอริ่ง จำกัด (มหาชน)
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป”

  นโยบายการบัญชีที่สำคัญ

(1) การรับรู้รายได้

    1.  ดอกเบี้ยรับจากการรับโอนสิทธิเรียกร้อง

  ดอกเบี้ยรับถือเป็นรายได้ตามระยะเวลาโดยคำนวณจากจำนวนเงินคงค้าง
  บริษัทฯไม่ตั้งค้างรับสำหรับดอกเบี้ยของรายที่ผิดนัดชำระติดต่อกันเกินหกเดือน

2.  รายได้จากสัญญาเช่าทรัพย์สิน (สัญญาเช่าทางการเงิน)

  บริษัทฯรับรู้รายได้จากสัญญาเช่าการเงินตามวิธีอัตราดอกเบี้ยที่แท้จริง (Effective rate)
  ตามระยะเวลาของสัญญาเช่า
  และบริษัทฯจะหยุดรับรู้รายได้ดอกเบี้ยตามเกณฑ์คงค้างสำหรับลูกหนี้ที่ผิดนัดชำระเกินกำหนดหกเดือนนับจากวันครบกำหนดชำระ

3.  ดอกเบี้ยและค่าธรรมเนียมจากเงินให้กู้ยืม

  ดอกเบี้ยรับค่าธรรมเนียมถือเป็นรายได้ตามระยะเวลาโดยคำนวณจากจำนวนเงินคงค้าง
  บริษัทฯไม่ตั้งค้างรับสำหรับดอกเบี้ยของรายที่ผิดนัดชำระติดต่อกันเกินหกเดือน

  ส่วนลดรับที่คิดรวมอยู่ในตั๋วเงินทยอยรับรู้เป็นรายได้เฉลี่ยเท่า ๆ กันตลอดอายุของตั๋วเงิน

4.  ค่าธรรมเนียมและบริการ

  ค่าธรรมเนียมและบริการถือเป็นรายได้ตามเกณฑ์คงค้าง

(2) เงินสดและรายการเทียบเท่าเงินสด

  เงินสดและรายการเทียบเท่าเงินสดหมายความรวมถึงเงินสดและเงินฝากธนาคารซึ่งถึงกำหนดจ่ายคืนในระยะเวลาไม่เกิน
  3 เดือนนับจากวันที่ฝากและปราศจากภาระผูกพัน

(3) ลูกหนี้และเงินให้กู้ยืมและค่าเผื่อหนี้สงสัยจะสูญ

  ลูกหนี้และเงินให้กู้ยืมแสดงตามมูลค่าสุทธิที่จะได้รับ
  บริษัทฯตั้งค่าเผื่อหนี้สงสัยจะสูญโดยพิจารณาจากระยะเวลาค้างชำระหนี้ของลูกค้า
  และตั้งค่าเผื่อหนี้สงสัยจะสูญเต็มจำนวน (หลังหักมูลค่าประเมินของหลักประกันของลูกหนี้)
  สำหรับลูกค้าที่ค้างชำระเกินหกเดือน และบริษัทฯหยุดรับรู้รายได้ตามเกณฑ์คงค้างแล้ว

  บริษัทฯ รับซื้อลูกหนี้การค้าจากลูกค้า โดยให้เบิกเงินล่วงหน้าเป็นจำนวน 80 – 90%
  ของยอดลูกหนี้การค้า โดยที่ลูกค้าทำงานแล้วเสร็จและส่งมอบแก่ลูกหนี้แล้ว
  เพียงแต่รอรับชำระเงินจากบริษัทลูกหนี้เท่านั้น การรับซื้อแบบไล่เบี้ย หากลูกหนี้ (นิติบุคคล
  เป็นหน่วยราชการ รัฐวิสาหกิจ หรือบริษัทเอกชน) ไม่ชำระเงิน บริษัทฯ
  สามารถเรียกร้องให้บริษัทลูกค้า ลูกหนี้ และผู้ค้ำประกันชำระได้

  บริษัทฯ จึงมีนโยบายการตั้งค่าเผื่อหนี้สงสัยจะสูญ โดยบริษัทฯ
  จะตั้งค่าเผื่อหนี้สงสัยจะสูญเฉพาะกลุ่มลูกค้าที่ค้างชำระทั้งเงินต้นและดอกเบี้ยเกินกว่าหกเดือนติดต่อกัน
  โดยนับจากวันที่ผ่อนชำระครั้งสุดท้าย และหยุดรับรู้รายได้ในอัตรา 100%

  บริษัทฯ จะพิจารณาและคำนึงถึงความสามารถในการเก็บหนี้จากลูกค้าและลูกหนี้
  ความสามารถในการดำเนินธุรกิจจากการประกอบกิจการในปัจจุบันของลูกค้าและลูกหนี้
  พร้อมทั้งประวัติการชำระเงินในอดีตที่ผ่านมา
  พร้อมทั้งสาเหตุการค้างชำระและความสามารถในการเรียกเจรจารับสภาพหนี้
  ตลอดจนการผ่อนชำระโดยการปรับปรุงโครงสร้างหนี้ที่จะเกิดขึ้นในอนาคต
  ประกอบการพิจารณาตั้งค่าเผื่อหนี้สงสัยจะสูญถึงแม้ว่าจะค้างชำระเกินหกเดือนติดต่อกันแล้วก็ตาม

(4) เงินลงทุน

  เงินลงทุนทั่วไปบันทึกตามวิธีราคาทุน และบันทึกขาดทุนจากการด้อยค่า (ถ้ามี)
  ของเงินลงทุนไว้ในงบกำไรขาดทุน

(5) ทรัพย์สินรอการขาย

  ทรัพย์สินรอการขายบันทึกบัญชีตามยอดคงเหลือสุทธิของบัญชีลูกหนี้ที่เกี่ยวข้องหรือราคาตลาด/ราคาประเมินของสินทรัพย์นั้นแล้วแต่ราคาใดจะต่ำกว่า

(6) ที่ดิน อาคารและอุปกรณ์ และค่าเสื่อมราคา

  ที่ดินแสดงในราคาทุน อาคารและอุปกรณ์แสดงในราคาทุนหลังหักค่าเสื่อมราคาสะสมและ
  ค่าเผื่อการด้อยค่าของสินทรัพย์
  ค่าเสื่อมราคาของอาคารและอุปกรณ์คำนวณจากราคาทุนโดยวิธีเส้นตรงตามอายุการใช้งานโดยประมาณของสินทรัพย์ดังนี้
  :-

  -------------------------------------------- ------ ------------ --------
  อาคาร                                        -      20           ปี

  เครื่องตกแต่งและเครื่องใช้สำนักงาน                  -      5            ปี

  ยานพาหนะ                                     -      5            ปี
  -------------------------------------------- ------ ------------ --------

ไม่มีการคิดค่าเสื่อมราคาสำหรับที่ดิน

สินทรัพย์ให้เช่าดำเนินงาน ตัดค่าเสื่อมราคาโดยวิธีเส้นตรงตามอายุสัญญาเช่า

(7) การด้อยค่าของสินทรัพย์

  บริษัทฯสอบทานการด้อยค่าของสินทรัพย์เมื่อมีข้อบ่งชี้ว่าราคาตามบัญชีของสินทรัพย์ดังกล่าวสูงกว่ามูลค่าที่คาดว่าจะได้รับคืน
  (ราคาขายสุทธิของสินทรัพย์นั้น ๆ
  ตามปกติธุรกิจหรือมูลค่าจากการใช้งานแล้วแต่ราคาใดจะสูงกว่า)
  การสอบทานจะพิจารณาสินทรัพย์แต่ละรายการหรือพิจารณาจากหน่วยสินทรัพย์ที่ก่อให้เกิดเงินสดแล้วแต่กรณี

  ในกรณีที่ราคาตามบัญชีของสินทรัพย์สูงกว่ามูลค่าที่คาดว่าจะได้รับคืน
  บริษัทฯจะรับรู้ขาดทุนจากการด้อยค่าในงบกำไรขาดทุน
  บริษัทฯจะบันทึกกลับรายการขาดทุนจากการด้อยค่าเมื่อมีข้อบ่งชี้ว่าการด้อยค่าดังกล่าวไม่มีอยู่อีกต่อไปหรือยังคงมีอยู่แต่เป็นไปในทางที่ลดลง

(8) เงินตราต่างประเทศ

  รายการที่เป็นเงินตราต่างประเทศซึ่งเกิดขึ้นระหว่างปีได้แปลงค่าเป็นเงินบาทโดยใช้อัตราแลกเปลี่ยน
  ณ วันที่เกิดรายการ สินทรัพย์และหนี้สินที่เป็นเงินตราต่างประเทศคงเหลืออยู่ ณ
  วันที่ในงบดุลได้แปลงค่าเป็นเงินบาทโดยใช้อัตราแลกเปลี่ยน ณ วันสิ้นงวด

(9) เครื่องมือทางการเงิน

  บริษัทฯไม่มีนโยบายที่จะประกอบธุรกรรมตราสารทางการเงินนอกงบดุลที่เป็นตราสารอนุพันธ์เพื่อการเก็งกำไรหรือเพื่อการค้า

  เครื่องมือทางการเงินที่แสดงในงบดุลประกอบด้วยเงินสดและรายการเทียบเท่าเงินสด
  ลูกหนี้และเจ้าหนี้การค้า เงินกู้ยืมและเจ้าหนี้ตามสัญญาเช่าการเงิน

(10) ผลประโยชน์พนักงาน

  บริษัทฯ ได้จัดตั้งกองทุนสำรองเลี้ยงชีพพนักงาน สำหรับพนักงานทุกคนตามระเบียบกองทุน
  พนักงานจ่ายเงินสะสมเข้ากองทุน ในอัตราร้อยละ 5 ของเงินเดือนแต่ละเดือน และบริษัทฯ
  จ่ายเงินสมทบในอัตราร้อยละ 5 ของเงินเดือนพนักงาน บริษัทฯ ได้แต่งตั้งผู้จัดการกองทุน
  เพื่อบริหารกองทุนให้เป็นไปตามข้อกำหนดของกฎกระทรวง ฉบับที่ 2 (พ.ศ. 2532)
  ออกตามความในพระราชบัญญัติกองทุนสำรองเลี้ยงชีพ พ.ศ. 2530

(11) ภาษีเงินได้นิติบุคคล

  บริษัทฯ บันทึกภาษีเงินได้นิติบุคคลตามจำนวนภาษีเงินได้ที่จะต้องจ่ายในแต่ละงวดบัญชี
  โดยคำนวณขึ้นในอัตราร้อยละ 25 ของกำไร (ขาดทุน) ก่อนหักภาษีสำหรับปี
  บวกกลับด้วยสำรองและค่าใช้จ่ายต่าง ๆ ที่ไม่อนุญาตให้ถือเป็นค่าใช้จ่ายในการคำนวณภาษี

(12) กำไรต่อหุ้น

  กำไรต่อหุ้นขั้นพื้นฐานคำนวณโดยการหารกำไรสุทธิสำหรับปีด้วยจำนวนถัวเฉลี่ยถ่วงน้ำหนักของหุ้นสามัญที่ออกอยู่ในระหว่างปี

  กำไรต่อหุ้นปรับลดคำนวณโดยการหารกำไรสุทธิสำหรับปีด้วยผลรวมของจำนวนหุ้นสามัญถัวเฉลี่ยถ่วงน้ำหนักที่ออกอยู่ในระหว่างปีกับจำนวนถัวเฉลี่ยถ่วงน้ำหนักของหุ้นสามัญที่บริษัทฯอาจต้องออกเพื่อแปลงหุ้นสามัญเทียบเท่าปรับลดทั้งสิ้นให้เป็นหุ้นสามัญ

(13) การใช้ประมาณการทางบัญชี

ในการจัดทำงบการเงินให้เป็นไปตามหลักการบัญชีที่รับรองทั่วไป
ฝ่ายบริหารอาจต้องใช้การประมาณการและการตั้งสมมติฐานหลายประการ
ซึ่งมีผลกระทบต่อจำนวนเงินที่แสดงในงบการเงินและในหมายเหตุประกอบงบการเงิน ด้วยเหตุนี้
ผลที่เกิดขึ้นจริงในภายหลังจึงอาจแตกต่างไปจากจำนวนที่ประมาณไว้

(14) ประมาณการหนี้สิน

  บริษัทฯ
  จะบันทึกประมาณการหนี้สินเมื่อมีความเป็นไปได้ค่อนข้างแน่ของการเกิดภาระผูกพันในปัจจุบันตามกฎหมาย
  หรือจากการอนุมานอันเป็นผลสืบเนื่องมาจากเหตุการณ์ในอดีต
  ภาระผูกพันดังกล่าวคาดว่าจะส่งผลให้สูญเสียทรัพยากรที่มีประโยชน์เชิงเศรษฐกิจเพื่อจ่ายชำระภาระผูกพันและจำนวนที่ต้องจ่ายสามารถประมาณการได้อย่างน่าเชื่อถือ
  หากบริษัทฯ
  คาดว่าจะได้รับคืนรายจ่ายที่จ่ายชำระไปเพื่อประมาณการหนี้สินทั้งหมดหรือบางส่วนอย่างแน่นอน
  บริษัทฯ จะรับรู้รายจ่ายที่ได้รับคืนเป็นสินทรัพย์แยกต่างหาก
  แต่ต้องไม่เกินจำนวนประมาณการหนี้สินที่เกี่ยวข้อง

การวิเคราะห์ผลการดำเนินงานของบริษัท สิ้นสุดวันที่ 31 ธันวาคม 2546, 2547, 2548 และ 2549

1.  อัตราส่วนทางการเงิน

  ----------------------------------- ---------------------------------- ------- ---------- ---------- ---------- -----------
                                                                                 2546       2547       2548       2549

  อัตราส่วนแสดงสภาพคล่อง (LIQUITDITY                                                                                 
  RATIO)                                                                                                          

                                      อัตราส่วนสภาพคล่อง                    (เท่า)   1.30       1.19       1.17       0.79

  อัตราส่วนแสดงความสามารถในการหากำไร                                                                                
  (PROFITABILITY RATIO)                                                                                           

                                      อัตราส่วนกำไรขั้นต้น                    (%)     71.68%     40.82%     67.25%     47.92%

                                      อัตรากำไรสุทธิ                        (%)     -147.50%   49.52%     22.48%     -281.92%

                                      อัตราผลตอบแทนผู้ถือหุ้น                  (%)     -99.60%    34.19%     11.26%     297.09%

                                      อัตราดอกเบี้ยรับ                       (%)     11.73%     8.44%      7.75%      14.99%

                                      อัตราดอกเบี้ยจ่าย                      (%)     5.45%      4.10%      4.19%      6.88%

                                      ส่วนต่างอัตราดอกเบี้ย                   (%)     6.28%      4.34%      3.66%      8.11%

  อัตราส่วนแสดงประสิทธิภาพในการดำเนินงาน                                                                               
  (EFFICIENCY RATIO)                                                                                              

                                      อัตราผลตอบแทนต่อสินทรัพย์               (%)     -18.39%    7.37%      2.07%      -51.67%

                                      อัตราการหมุนเวียนของสินทรัพย์            (เท่า)   12.47      14.89      9.23       18.33

                                      อัตราส่วนค่าเผื่อหนี้สงสัยจะสูญต่อสินเชื่อรวม   (%)     43.24%     32.92%     25.33%     52.73%

  อัตราส่วนวิเคราะห์นโยบายทางการเงิน                                                                                   
  (FINANCIAL POLICY RATIO)                                                                                        

                                      อัตราส่วนหนี้สินต่อส่วนของผู้ถือหุ้น           (เท่า)   4.42       3.64       4.43       (6.75)

                                      อัตราส่วนเงินให้กู้ต่อเงินกู้ยืม              (เท่า)   1.38       1.54       1.58       0.98

                                      อัตราการจ่ายเงินปันผล                  (%)     0.00%      0.00%      0.00%      0.00%

  PER SHARE                                                                                                       

                                      Book valued                        (บาท)   1.64       2.49       0.56       (0.33)

                                      E.P.S. (Weighted Average)          (บาท)   (1.63)     0.85       0.09       (0.97)

                                      เงินปันผล                            (บาท)   0.00       0.00       0.00       0.00

  อัตราการเติบโต (GROWTH RATE)                                                                                      

                                      Factoring income                   (%)     0.35%      -22.73%    15.72%     -26.19%

                                      Leasing income                     (%)     -66.82%    451.30%    140.21%    -9.13%

                                      Inventoring finance income         (%)     78.79%     34.40%     -2.53%     -62.18%

                                      Loan income                        (%)     80.22%     92.62%     61.86%     143.85%

                                      Personal Loan income               (%)     -          -          100.00%    654.60%

                                      Fee and service                    (%)     -35.83%    40.54%     47.96%     -11.36%

                                      Total income                       (%)     7.19%      55.36%     -18.21%    22.65%

                                      Factoring receivables (Net)        (%)     -41.47%    7.65%      -10.64%    -19.27%

                                      Net profit                         (%)     -547.47%   -152.16%   -62.87%    -1638.24%

                                      Total asset                        (%)     -32.25%    30.11%     31.98%     -38.26%

                                      Total liabilities                  (%)     -42.25%    25.16%     37.28%     -11.17%

                                      Interest expenses                  (%)     10.86%     -13.93%    40.95%     58.45%

                                      Total Borrowing                    (%)     -33.91%    14.47%     38.02%     -3.49%

                                      Interest and Discount Income       (%)     -1.18%     -4.98%     32.73%     11.77%
  ----------------------------------- ---------------------------------- ------- ---------- ---------- ---------- -----------

1.  การวิเคราะห์ฐานะการเงินและผลการดำเนินงาน

ผลการดำเนินงาน

  ในปี 2549 บริษัทได้แสดงผลขาดทุนจำนวน 574.86 ล้านบาท
  โดยมีรายละเอียดของผลการดำเนินงานดังนี้

-   รายได้จากการดำเนินงานการให้สินเชื่อจำนวน 166.24 ล้านบาท

-   รายได้ที่ไม่ใช่จากการดำเนินงานการให้สินเชื่อจำนวน 2.61 ล้านบาท

-   กลับรายการค่าเผื่อหนี้สงสัยจะสูญ จำนวน 34.97 ล้านบาท

-   กลับรายการค่าเผื่อการด้อยค่าของสินทรัพย์และสินทรัพย์รอการขายจำนวน 0.08 ล้านบาท

-   ดอกเบี้ยจ่ายและค่าธรรมเนียมในการให้สินเชื่อมีจำนวน 73.47 ล้านบาท

-   ค่าใช้จ่ายในการดำเนินงานและบริหาร จำนวน 82.36 ล้านบาท

-   ตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษ จำนวน 503.93 ล้านบาท

-   หนี้สูญและหนี้สงสัยจะสูญที่ใช้สิทธิทางสรรพากร จำนวน 23.34 ล้านบาท

-   ตั้งสำรองหนี้สงสัยจะสูญสำหรับลูกค้าปกติและอยู่ระหว่างการผ่อนชำระจำนวน 95.64 ล้านบาท

ภาพรวมผลการดำเนินงานที่ผ่านมา

  ในปี 2549 บริษัทมีรายได้จากการดำเนินงานรวมจำนวน 166.24 ล้านบาท หรือร้อยละ 81.53
  ของรายได้รวม ค่าใช้จ่ายรวมเท่ากับ 778.76 ล้านบาท ซึ่งค่าใช้จ่ายส่วนใหญ่เป็นดอกเบี้ยจ่าย
  ค่าใช้จ่ายในการดำเนินงานและบริหาร
  นอกจากนี้บริษัทมีค่าใช้จ่ายการตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษจำนวน
  503.93 ล้านบาท
  และการตั้งสำรองหนี้สงสัยจะสูญสำหรับลูกค้าปกติและอยู่ระหว่างการผ่อนชำระอีกจำนวน 95.64
  ล้านบาท

รายได้และค่าใช้จ่าย

  รายได้

  ในปี 2549 บริษัทมีรายได้รวม 203.90 ล้านบาท เพิ่มขึ้นร้อยละ 22.65 เมื่อเปรียบเทียบกับปี
  2548 ซึ่งเท่ากับ 166.25 ล้านบาท ทั้งนี้เนื่องมาจาก

-   บริษัทมีรายได้จากเงินให้สินเชื่อเงินให้กู้ยืมเพิ่มขึ้นจากปี 2548 จำนวน 35.30 ล้านบาท

-   บริษัทมีรายได้ค่าธรรมเนียมจากการให้สินเชื่อบุคคลเพิ่มขึ้นจากปี 2548 จำนวน 10.80
    ล้านบาท

-   บริษัทได้โอนกลับรายการค่าเผื่อหนี้สงสัยจะสูญมาเป็นรายได้จำนวน 34.97 ล้านบาท
    เนื่องจากมีการจัดเก็บหนี้ที่หยุดรับรู้รายได้เพิ่มขึ้นจากปี 2548 ได้จำนวน 25.47 ล้านบาท

  ค่าใช้จ่าย

ค่าใช้จ่ายของบริษัทประกอบด้วย

1.  ดอกเบี้ยจ่าย /ค่าธรรมเนียมหนังสือค้ำประกันและเลตเตอร์ออฟเครดิต

-   ดอกเบี้ยจ่าย

  ในปี 2549 บริษัทมีภาระดอกเบี้ยจ่ายจำนวน 71.22 ล้านบาท เพิ่มขึ้น 26.27 ล้านบาท
  หรือร้อยละ 58.44 ซึ่งคิดเป็นร้อยละ 25.91 ของค่าใช้จ่ายรวม
  (ไม่รวมการตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษ จำนวน 503.93
  ล้านบาท) เนื่องจากในปี 2549 อัตราดอกเบี้ยเพิ่มขึ้นประมาณ 1 – 2 %
  และบริษัทมีภาระเงินกู้ยืมระยะสั้นจากสถาบันการเงินเพิ่มขึ้น

-   ค่าธรรมเนียมหนังสือค้ำประกัน

  ค่าใช้จ่ายเกี่ยวกับค่าธรรมเนียมหนังสือค้ำประกันเป็นผลมาจากการให้บริการด้านการจัดหาหนังสือค้ำประกันให้แก่ลูกค้าบริษัทโดยผ่านธนาคาร
  และบริษัทจะคิดค่าธรรมเนียมลูกค้าเพิ่มขึ้นจากค่าธรรมเนียมที่ธนาคารคิดกับบริษัท
  ค่าใช้จ่ายประเภทนี้จึงมีจำนวนไม่แน่นอนขึ้นกับความต้องการใช้บริการการค้ำประกันของลูกค้า

  โดยในปี 2549 บริษัทมีการชำระค่าธรรมเนียมหนังสือค้ำประกัน เท่ากับ 2.25 ล้านบาท
  ซึ่งคิดเป็นอัตราร้อยละ 0.82 ของค่าใช้จ่ายรวม
  (ไม่รวมการตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษ จำนวน 503.93
  ล้านบาท)

2.  ค่าใช้จ่ายในการดำเนินงาน

  สำหรับปี 2549 – 2548 บริษัทมีค่าใช้จ่ายในการดำเนินงานและบริหาร จำนวน 82.36
  ล้านบาท และ 65.80 ล้านบาทตามลำดับ คิดเป็นอัตราเพิ่มขึ้นร้อยละ 25.17
  หรือคิดเป็นสัดส่วนร้อยละ 29.97 ของค่าใช้จ่ายรวมในปี 2549
  (ไม่รวมการตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษ จำนวน 503.93
  ล้านบาท) ทั้งนี้ ค่าใช้จ่ายดังกล่าวส่วนหนึ่งเป็นค่าใช้จ่ายที่ปรึกษากฎหมายในการดำเนินคดี
  และค่าที่ปรึกษากฎหมายในการร่างสัญญาเงินกู้กับ HVB วงเงิน 2,000 ล้านบาท
  ซึ่งสัญญาเงินกู้ดังกล่าวได้ลงนามไปแล้ว เมื่อวันที่ 18 สิงหาคม 2549

3.  หนี้สูญและหนี้สงสัยจะสูญ

  สำหรับปี 2549 บริษัทตั้งหนี้สูญและหนี้สงสัยจะสูญสำหรับลูกหนี้การค้าที่ค้างชำระ จำนวน 622.92
  ล้านบาท เพิ่มขึ้นจากปี 2548 จำนวน 620.28 ล้านบาท
  เนื่องจากเป็นการตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษ จำนวน 503.93
  ล้านบาท โดยในปี 2549 มีหนี้สูญที่ใช้สิทธิทางสรรพากรจำนวน 23.34 ล้านบาท
  และมีการตั้งสำรองหนี้สงสัยจะสูญสำหรับลูกค้าปกติและอยู่ระหว่างการผ่อนชำระเพิ่มจำนวน
  95.64 ล้านบาท โดยมีการโอนกลับรายการค่าเผื่อหนี้สงสัยจะสูญจำนวน 34.97 ล้านบาท

  ณ วันที่ 31 ธันวาคม 2549 บริษัทฯมีลูกหนี้ค้างชำระเงินต้นและดอกเบี้ยเป็นเวลาตั้งแต่ 6 วัน -
  12 เดือนขึ้นไป ซึ่งบริษัทฯจัดระยะเวลาค้างชำระเป็นจำนวนเงินรวมประมาณ 1,289.29
  ล้านบาท รายละเอียดดังกล่าว ปรากฏอยู่ในหมายเหตุประกอบงบการเงินข้อ 6

ฐานะการเงิน

  จากภาวะเศรษฐกิจที่ถดถอยของประเทศ นโยบายการคัดเลือกสินเชื่อที่มีคุณภาพ
  ในปีที่ผ่านมาบริษัทมีการเปลี่ยนแปลงฐานะการเงินตามรายละเอียดต่อไปนี้ : -

  สินทรัพย์

1.  สินทรัพย์รวม

  ณ วันที่ 31 ธันวาคม 2549 บริษัทมีสินทรัพย์รวมจำนวน 1,112.57 ล้านบาทลดลงจากปี 2548
  จำนวน 689.48 ล้านบาทหรือลดลงร้อยละ 38.26
  เนื่องมาจากการตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษ จำนวน 503.93
  ล้านบาท การลดลงของลูกหนี้จากการซื้อสิทธิเรียกร้อง และจากการให้เช่าสินทรัพย์ทางการเงิน
  เป็นจำนวน 92.67 ล้านบาท และ 56.95 ล้านบาท ตามลำดับ

2.  ลูกหนี้การค้า

  ลูกหนี้การค้าของบริษัทส่วนใหญ่เป็นลูกหนี้จากการซื้อสิทธิเรียกร้อง ซึ่งเป็นธุรกิจหลักของบริษัท
  โดยลูกหนี้จากการซื้อสิทธิเรียกร้องคิดเป็นร้อยละ 56.84 และ 57.95
  ของลูกหนี้ทั้งหมดก่อนหักสำรองค่าเผื่อหนี้สงสัยจะสูญในปี 2549 และ 2548 ตามลำดับ
  ลูกหนี้การค้าของบริษัท ประกอบด้วย

-   ลูกหนี้จากการซื้อสิทธิเรียกร้อง

  ณ วันที่ 31 ธันวาคม 2549 บริษัทมียอดลูกหนี้จากการซื้อสิทธิเรียกร้องสุทธิ
  (หลังหักค่าเผื่อหนี้สงสัยจะสูญ) จำนวน 634.85 ล้านบาท ลดลงจำนวน 151.51
  ล้านบาทหรือร้อยละ 19.27 เทียบกับปี 2548
  เนื่องจากบริษัทมีวงเงินไม่เพียงพอในการขยายสินเชื่อ ยอดรับซื้อสิทธิเรียกร้องในปี 2549 และปี
  2548 เท่ากับ 2,396.10 ล้านบาท และ 3,572.77 ล้านบาทตามลำดับ ลดลง 1,176.67
  ล้านบาท หรือคิดเป็นร้อยละ 32.93

  ทั้งนี้ ลูกหนี้ที่มีการค้างชำระเงินต้นและดอกเบี้ยตั้งแต่ 12 เดือนขึ้นไป ณ สิ้นปี 2549, 2548
  เป็นเงินรวม จำนวน 584.96 ล้านบาท และ 562.12 ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  584.96 ล้านบาท ณ สิ้นปี 2549

-   ลูกหนี้จากการให้เช่าทรัพย์สินทางการเงิน

  ณ วันที่ 31 ธันวาคม 2549 และ 2548 บริษัทมียอดลูกหนี้จากการให้เช่าทรัพย์สินทางเงิน
  (หลังหักค่าเผื่อหนี้สงสัยจะสูญ) เป็นจำนวน 97.85 ล้านบาท และ 145.99 ล้านบาทตามลำดับ
  ลดลงจำนวน 48.14 ล้านบาท หรือคิดเป็นร้อยละ 32.97

  โดยลูกหนี้ที่มีการค้างชำระเงินต้นและดอกเบี้ยเป็นเวลาตั้งแต่ 12 เดือนขึ้นไป ณ สิ้นปี 2549 -
  2548 เป็นเงินรวม 36.55 ล้านบาท และ 45.36 ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  36.55 ล้านบาท และ 45.36 ล้านบาทตามลำดับ

-   ลูกหนี้จากสินเชื่อสินค้าคงคลัง

  ณ วันที่ 31 ธันวาคม 2549 และ 2548 บริษัทมีลูกหนี้สินเชื่อสินค้าคงคลัง
  (หลังหักค่าเผื่อหนี้สงสัยจะสูญ) เป็นจำนวน 5.78 ล้านบาท และ 10.26 ล้านบาทตามลำดับ
  ลดลงจำนวน 4.48 ล้านบาท หรือคิดเป็นร้อยละ 43.66
  โดยบริษัทไม่ได้ให้สินเชื่อประเภทเพิ่มขึ้น คงเหลือแต่ลูกหนี้มีการชำระหนี้ตามสัญญารับสภาพหนี้

  โดยลูกหนี้ที่มีการค้างชำระเงินต้นและดอกเบี้ยเป็นเวลานาน ณ วันที่ 31 ธันวาคม 2549 -
  2548 เป็นเงินรวม -0- ล้านบาทและ 0.56 ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  -0- ล้านบาทและ 0.56 ล้านบาทตามลำดับ

-   ลูกหนี้จากสินเชื่อเงินให้กู้ยืม

  ณ วันที่ 31 ธันวาคม 2549 และ 2548 บริษัทมีลูกหนี้สินเชื่อเงินให้กู้ยืม
  (หลังหักค่าเผื่อหนี้สงสัยจะสูญ) เป็นเงินจำนวน 213.02 และ 712.81 ล้านบาทตามลำดับ
  ลดลงจำนวน 499.79 ล้านบาท หรือคิดเป็นร้อยละ 70.12
  เนื่องจากบริษัทได้นำลูกหนี้สินเชื่อเงินให้กู้ยืมจำนวน 500
  ล้านบาทไปโอนสิทธิเรียกร้องเพื่อชำระหนี้ให้แก่เจ้าหนี้เงินกู้ในจำนวนเดียวกัน
  แต่เนื่องจากเจ้าหนี้ไม่ยอมรับ และคดียังอยู่ระหว่างการพิจารณาในชั้นศาล
  บริษัทจึงต้องตั้งสำรองหนี้สงสัยจะสูญดังกล่าว (รายละเอียดอยู่ในข้อ 7 ข้อพิพาททางกฎหมาย)

  โดยลูกหนี้ที่มีการค้างชำระเงินต้นและดอกเบี้ยเป็นเวลานาน ณ วันที่ 31 ธันวาคม 2549 และ
  2548 เป็นเงินรวม 501.52 ล้านบาท และ 1.52 ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  501.52 ล้านบาท และ 1.52 ล้านบาท ตามลำดับ

-   ลูกหนี้จากสินเชื่อบุคคล

  ณ วันที่ 31 ธันวาคม 2549 - 2548 บริษัทมีลูกหนี้สินเชื่อบุคล (หลังหักค่าเผื่อหนี้สงสัยจะสูญ)
  เป็นเงินจำนวน 62.88 และ 35.72 ล้านบาทตามลำดับ เพิ่มขึ้นจำนวน 27.16 ล้านบาท
  หรือคิดเป็นร้อยละ 76.04

  โดยลูกหนี้ที่มีการค้างชำระเงินต้นและดอกเบี้ยเป็นเวลานาน ณ วันที่ 31 ธันวาคม 2549
  เป็นเงินรวม 8.71 ล้านบาท
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วทั้งจำนวน

-   สินทรัพย์ที่รอการขาย

  ณ วันที่ 31 ธันวาคม 2549
  บริษัทฯได้นำทรัพย์สินรอการขายบางส่วนประกอบด้วยที่ดินและอาคารห้องชุด
  ซึ่งมีมูลค่าสุทธิตามบัญชีรวม 20.16 ล้านบาท
  ไปจดจำนองเพื่อค้ำประกันวงเงินกู้ตั๋วสัญญาใช้เงินกับธนาคาร

  สภาพคล่อง

1.  กระแสเงินสด

  บริษัทมีขาดทุนสุทธิสำหรับปีสิ้นสุดวันที่ 31 ธันวาคม 2549 จำนวน 574.86 ล้านบาท
  ซึ่งได้รวมรายการโอนกลับรายการค่าเผื่อหนี้สงสัยจะสูญจำนวน 34.97 ล้านบาท
  และรายการโอนกลับค่าเผื่อด้อยค่าทรัพย์สินจำนวน 0.08 ล้านบาท
  ทำให้มีเงินสดและรายการเทียบเท่าเงินสด ณ 31 ธันวาคม 2549 จำนวน 12.33 ล้านบาท
  เป็นกระแสเงินสดที่ใช้ไปในกิจกรรมดำเนินงานจำนวน (6.36) ล้านบาท
  และได้มาจากกิจกรรมลงทุนจำนวน 6.43 ล้านบาท
  บริษัทมีกระแสเงินสดได้มาจากกิจกรรมจัดหาเงินจำนวน 9.96 ล้านบาท

2.  อัตราส่วนสภาพคล่องที่สำคัญ

  อัตราส่วนสินทรัพย์หมุนเวียนต่อหนี้สินหมุนเวียนของบริษัท ณ สิ้นปี 2549 - 2548 เท่ากับ 0.79
  เท่า และ 1.17 เท่าตามลำดับ เนื่องจากในปี 2549
  มีการตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษจำนวน 503.93 ล้านบาท
  ทำให้ยอดลูกหนี้การค้าสุทธิลดลงเป็นจำนวนเดียวกัน

3.  แหล่งที่มาของเงินทุน

-   ความเหมาะสมของโครงสร้างเงินทุน

  ณ สิ้นปี 2549 อัตราส่วนหนี้สินต่อส่วนของผู้ถือหุ้นเท่ากับ (6.75) เท่า ลดลงจาก 4.42 เท่า ณ
  สิ้นปี 2548
  สาเหตุมาจากการตั้งสำรองหนี้สงสัยจะสูญสำหรับลูกหนี้เงินให้กู้ยืมเป็นกรณีพิเศษจำนวน 503.93
  ล้านบาท ทำให้บริษัทขาดทุนเกินส่วนของทุนจำนวน 193.50 ล้านบาท อย่างไรก็ตาม
  บริษัทได้รับการผ่อนผันการประกาศเข้าข่ายอาจถูกเพิกถอนจากตลาดหลักทรัพย์โดยให้บริษัทดำเนินการแก้ไขให้แล้วเสร็จภายในวันที่
  15 พฤษภาคม 2550

  อนึ่ง เงินกู้ยืมของบริษัทส่วนใหญ่เป็นเงินกู้ยืมระยะสั้น ซึ่งสอดคล้องกับเงินให้สินเชื่อของบริษัท
  ที่ส่วนใหญ่จะเป็นเงินให้สินเชื่อแฟคตอริ่ง ซึ่งจะมีระยะเวลารับชำระหนี้เฉลี่ยประมาณ 60 วัน
  ส่วนอัตราดอกเบี้ยของเงินกู้ยืมจากธนาคารและสถาบันการเงินของบริษัท
  จะเป็นอัตราดอกเบี้ยลอยตัว ในขณะที่อัตราดอกเบี้ยเงินให้สินเชื่อของบริษัทจะเป็นอัตราคงที่
  อย่างไรก็ตามสินเชื่อประเภทนี้มีระยะเวลาสั้น
  และบริษัทสามารถปรับอัตราดอกเบี้ยให้สอดคล้องกับอัตราดอกเบี้ยในตลาดและต้นทุนอัตราดอกเบี้ยของบริษัทได้

-   ส่วนของผู้ถือหุ้น

  ณ สิ้นปี 2549 - 2548 บริษัทมีส่วนของผู้ถือหุ้นเท่ากับ (193.50) ล้านบาท และ 331.78
  ล้านบาทตามลำดับ เนื่องมาจากบริษัทมีผลขาดทุนสะสมจำนวน 834.46 ล้านบาท

  บริษัทได้มีการออกใบสำคัญแสดงสิทธิที่จะซื้อหุ้นสามัญของบริษัทฯ (SGF-W2) จำนวนไม่เกิน
  295,687,882 หน่วย โดยมีราคาเสนอขายหน่วยละ 0.20 บาท
  โดยจะจัดสรรให้แก่ผู้ถือหุ้นสามัญเดิมในอัตราส่วน 2 หุ้นเดิมต่อ 1 หน่วยใบสำคัญแสดงสิทธิ
  ซึ่งใบสำคัญแสดงสิทธิ 1 หน่วย สามารถใช้สิทธิซื้อหุ้นสามัญได้ 1 หุ้น ในราคา 1 บาท
  ภายในระยะเวลา 4 ปี นับแต่วันที่ออกใบสำคัญแสดงสิทธิ การใช้สิทธิแปลงสภาพสามารถทำได้ทุก
  ๆ 3 เดือนในวันทำการสุดท้ายของเดือนกุมภาพันธ์ พฤษภาคม สิงหาคม
  และพฤศจิกายนของทุกปีตลอดอายุของใบสำคัญแสดงสิทธิ
  ทั้งนี้วันกำหนดใช้สิทธิแปลงสภาพครั้งแรกจะตรงกับวันที่ 31 พฤษภาคม 2549
  ใบสำคัญแสดงสิทธินี้ได้นำเข้าจดทะเบียนในตลาดหลักทรัพย์แห่งประเทศไทยแล้วเมื่อวันที่ 10
  กุมภาพันธ์ 2549

  พร้อมกันนี้
  บริษัทได้มีการออกใบสำคัญแสดงสิทธิที่จะซื้อหุ้นสามัญจัดสรรให้แก่กรรมการและ/หรือพนักงานของบริษัทฯ
  (SGF-WA) ภายใต้โครงการการเสนอขายหลักทรัพย์ให้แก่กรรมการและ/หรือพนักงานของบริษัทฯ
  (ESOP Scheme) จำนวน 29,500,000 หน่วย โดยไม่มีราคาเสนอขาย
  โดยโครงการดังกล่าวมีระยะเวลา 3 ปี
  ซึ่งจะจัดสรรให้แก่กรรมการและ/หรือพนักงานของบริษัทฯที่มีคุณสมบัติตามที่คณะกรรมการพิจารณาค่าตอบแทนกำหนด
  โดยใบสำคัญแสดงสิทธิจะมีอายุ 3 ปีนับแต่วันที่ออกใบสำคัญแสดงสิทธิ
  อัตราการใช้สิทธิใบสำคัญแสดงสิทธิ 1 หน่วย ต่อ 1 หุ้นสามัญ ราคาใช้สิทธิ 0.69 บาท
  มีวันที่กำหนดใช้สิทธิทุก ๆ 6 เดือนในวันทำการสุดท้ายของเดือนมิถุนายน และธันวาคมของทุกปี
  ตลอดอายุของใบสำคัญแสดงสิทธิ ทั้งนี้วันกำหนดใช้สิทธิครั้งแรกจะตรงกับวันที่ 30 มิถุนายน 2549
  ใบสำคัญแสดงสิทธินี้บริษัทฯจะไม่นำเข้าจดทะเบียนในตลาดหลักทรัพย์แห่งประเทศไทย

  (รายละเอียดปรากฏในหมายเหตุประกอบงบการเงินข้อ 15 และ 16)

4.  หนี้สิน

  ณ วันที่ 31 ธันวาคม 2549 บริษัทมีหนี้สินรวมจำนวน 1,306.07 ล้านบาทลดลง 164.20
  ล้านบาทจากปี 2548 หรือร้อยละ 11.17
  ซึ่งมีสาเหตุหลักมาจากการชำระเงินตามตั๋วแลกเงินคืนให้กับสถาบันการเงิน

-   เงินเบิกเกินบัญชี เงินกู้ยืมระยะสั้นจากสถาบันการเงิน และเงินกู้ยืมระยะยาว

  ณ วันที่ 31 ธันวาคม 2549 บริษัทฯ มีวงเงินกู้ระยะสั้นกับธนาคาร 3 แห่งดังนี้ :-

  แห่งที่ 1 มีวงเงินเบิกเกินบัญชีธนาคาร 30 ล้านบาท มีวงเงินกู้ยืมตั๋วสัญญาใช้เงิน
  วงเงินกู้ร่วมของทรัสต์รีซีทเลตเตอร์ออฟเครดิต และวงเงินการออกหนังสือค้ำประกัน
  เป็นวงเงินกู้รวมอีกจำนวน 440 ล้านบาท โดยทั้งหมดเป็นหนี้สินไม่มีหลักประกัน

  แห่งที่ 2 มีวงเงินเบิกเกินบัญชีธนาคาร 10 ล้านบาท และวงเงินตั๋วสัญญาใช้เงิน 130 ล้านบาท
  ค้ำประกันโดยการจดจำนองที่ดินและอาคารบางส่วน

  แห่งที่ 3 มีวงเกินเบิกเกินบัญชีธนาคาร 10 ล้านบาท และวงเงินกู้ประเภทตั๋วแลกเงินอายุไม่เกิน
  6 เดือนจำนวน 130 ล้านบาท และจำนวน 100 ล้านบาทตามลำดับ
  โดยมีลูกหนี้จากการซื้อสิทธิเรียกร้องเป็นหลักประกัน

-   เจ้าหนี้จากการซื้อสิทธิเรียกร้อง

  เจ้าหนี้จากการซื้อสิทธิเรียกร้อง
  เกิดจากการที่บริษัทรับซื้อลูกหนี้ในจำนวนที่ต่ำกว่ามูลค่าที่ระบุในเอกสารเรียกชำระหนี้
  อันเนื่องมาจากเงื่อนไขการโอนสิทธิ และประเภทของเอกสารที่รับซื้อ
  โดยบริษัทจะให้สินเชื่อประเภทรับซื้อลูกหนี้การค้าในสัดส่วนร้อยละ 70 – 100
  ของมูลค่าที่ระบุในเอกสาร และตั้งส่วนต่างดังกล่าวไว้เป็นเจ้าหนี้ ณ วันที่ 31 ธันวาคม 2549
  บริษัทมีเจ้าหนี้จากการซื้อสิทธิเรียกร้องจำนวน 128.57 ล้านบาท ลดลงจากปี 2548 จำนวน
  114.58 ล้านบาทหรือคิดเป็นร้อยละ 47.12

-   เจ้าหนี้เงินประกันจากการซื้อสิทธิเรียกร้อง

  เจ้าหนี้เงินประกันจากการซื้อสิทธิเรียกร้อง
  เป็นหลักประกันที่บริษัทเรียกจากลูกค้าในการใช้วงเงินแฟคตอริ่ง
  โดยเป็นการเรียกหลักประกันในการใช้วงเงินประมาณร้อยละ 10 – 30 ของวงเงิน
  การพิจารณาอัตราดังกล่าวขึ้นอยู่กับคุณภาพของลูกค้า / ลูกหนี้
  ตลอดจนความสามารถในการชำระหนี้ และความเสี่ยงของเอกสาร
  การเรียกหลักประกันดังกล่าวบริษัทจะทยอยเรียกจากลูกค้าประมาณร้อยละ 5
  ของวงเงินที่ใช้จนกว่าจะครบอัตราที่กำหนดไว้ตามวงเงิน
  และนำฝากแบบเงินฝากประจำกับธนาคารหรือสถาบันการเงินในชื่อของลูกค้า
  พร้อมสลักหลังค้ำประกันการใช้วงเงินและคืนลูกค้าทันทีเมื่อเลิกใช้บริการ ณ วันที่ 31 ธันวาคม
  2549 บริษัทมีเจ้าหนี้เงินประกันจากการซื้อสิทธิเรียกร้องจำนวน 110.57 ล้านบาท ลดลงจากปี
  2548 จำนวน 16.43 ล้านบาทหรือคิดเป็นร้อยละ 12.94

ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

  ปัจจัยหลักที่อาจจะมีผลกระทบต่อการดำเนินงานและฐานะการเงินของบริษัท คือ
  การที่บริษัทมีการขาดทุนเกินส่วนของทุน
  ทำให้เข้าข่ายถูกเพิกถอนจากตลาดหลักทรัพย์แห่งประเทศไทย
  ซึ่งถึงแม้ว่าจะได้รับการพิจารณาผ่อนผันจากตลาดหลักทรัพย์ฯ
  แต่บริษัทก็จะต้องเร่งดำเนินการแก้ไขโดยเร็ว อย่างไรก็ตาม
  บริษัทฯได้รับจดหมายจากลูกหนี้ที่บริษัทฯได้โอนสิทธิไปให้แก่เจ้าหนี้ EWC
  แล้วว่ามีความประสงค์จะชำระหนี้ และอยู่ระหว่างการดำเนินการตามขั้นตอน
  เพื่อยื่นเอกสารต่อศาล โดยบริษัทฯเชื่อมั่นว่า ภายหลังจากการรับชำระหนี้ดังกล่าว
  และบริษัทฯโอนกลับรายการหนี้สงสัยจะสูญตามยอดเงินที่ได้รับชำระหนี้แล้ว
  บริษัทฯจะมีกำไรจากการดำเนินงานที่เพียงพอ ประกอบกับ
  การที่ส่วนของผู้ถือหุ้นของบริษัทเป็นบวก
  จะทำให้บริษัทฯสามารถกู้เงินจากธนาคารต่างประเทศซึ่งได้ลงนามสัญญาเงินกู้ไว้แล้วในปี 2549
  วงเงิน 2,000 ล้านบาท เพื่อขยายสินเชื่อได้ และทำให้สามารถเพิ่มรายได้
  และกำไรให้แก่บริษัทฯได้อย่างต่อเนื่อง

  ด้านการประกอบกิจการ
  บริษัทยังคงเน้นการให้บริการด้วยคุณภาพและการเสนอบริการที่หลากหลาย
  ซึ่งจะทำให้ลูกค้ามีทางเลือกมากขึ้นในการใช้เครื่องมือทางการเงินที่เหมาะสม
  ประกอบกับการขยายการให้สินเชื่อประเภทอื่นนอกเหนือจากการให้สินเชื่อประเภทแฟคตอริ่ง
  ยังถือเป็นการรักษาสมดุลของรายได้ของบริษัท
  อย่างไรก็ตามผู้บริหารของบริษัทคาดว่าอัตราการขยายสินเชื่อในประเภทต่างๆ
  ยังคงขยายตัวอย่างต่อเนื่องในช่วงปี 2550

1.  ค่าตอบแทนผู้สอบบัญชี

  ค่าตอบแทนผู้สอบบัญชี แบ่งออกเป็น

1.  ค่าตอบแทนจากการสอบบัญชี (Audit fee)

-   บริษัทจ่ายค่าตอบแทนการสอบบัญชีให้แก่ผู้สอบบัญชีของบริษัทในรอบปีบัญชี 2549
    เป็นจำนวนเงินรวม 970,000.- บาท

-   สำนักงานผู้สอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชี
    2549 เป็นจำนวนเงินรวม 0 บาท

    1.  ค่าบริการอื่น (Non-audit fee)

  - ไม่มี -